Hoas aloittaa yhteistyön DriveNow-palvelun kanssa.

Lukuaika noin 1 min

Helsingin seudun opiskelija-asuntosäätiö Hoas pilotoi kohteissaan mallia, jossa asukkaiden käyttöön tarjotaan vapaasti varattavia sähköautoja. Kokeilun on tarkoitus alkaa syksyn aikana.

Yhteiskäyttöautojen yhtenä tavoitteena on lisätä soluasuntojen houkuttelevuutta.

Maksuttomia yhteiskäyttöautoja kokeillaan ensin muutamassa kohteessa, joissa on pääasiassa soluasuntoja.

”Haluamme tarjota asukkaillemme helpon tavan käyttää autoa silloin, kun heillä on siihen tarvetta. Pilotointi on luontevaa aloittaa kohteesta, johon hakeutuu yhteisöllisestä elämäntavasta kiinnostuneita opiskelijoita. Tavoitteenamme on myös lisätä jaettujen asuntojen houkuttelevuutta”, kertoo tiedotteessa Hoasin innovaatio- ja brändijohtaja Tommi Ora.

Hoas tuo maksuttomat yhteiskäyttöautot opiskelijoiden saataville yhteistyössä OP Kulku -palvelun kanssa.

Vaikka maksuton autopalvelu koskee vain pilottiin valittuja asuntokohteita, on yhteiskäyttöautot tarkoitus tuoda myös muiden Hoasin asukkaiden ulottuville.

DriveNow-palvelun kanssa aloitettavan yhteistyön myötä Hoas osoittaa yhteiskäyttöautoille omia pysäköintipaikkoja säätiön kohteista.

”Asukkaamme voivat rekisteröityä palveluun erikoisehdoin ja käyttää sitä muita edullisempaan hintaan. Ensimmäiseksi DriveNow-autoja tuodaan Arabianrannassa Berliininkadulla ja Etelä-Haagassa Kylänevantiellä sijaitseviin kohteisiin, joissa on paljon tyhjiä autopaikkoja. Yhteistyön myötä saamme paikat kaikkia asukkaita hyödyttävään käyttöön”, Ora kertoo.